Olen agenttini mainoslauseen mukaan “The best kept literary secret in Finland”. Kustantajani Atena on julkaissut kymmenen vuoden aikana minulta kolme romaania ja novellikokoelman. Taannoin aloitin yhteistyön ruotsalaisen kirjallisuusagentuurin kanssa, ja esikoisromaanini Lumikko ja yhdeksän muuta on myyty jo yhdeksään maahan: Iso-Britanniaan, Yhdysvaltoihin, Saksaan, Ranskaan, Italiaan, Espanjaan, Tsekkiin, Liettuaan ja viimeksi Turkkiin. Iso-Britanniassa nimellä The Rabbit Back Literature Society julkaistuna se valittiin ainoana käännöskirjana suuren kirjakauppaketju Waterstonesin kirjakerhoon syksyllä 2014.

Mitä tapahtuikaan Iso-Britanniassa, kun Waterstones-ketju poimi esikoisromaanini kirjakerhoonsa: “This means that The Rabbit Back Literature Society will be displayed at the forefront of every Waterstones branch in the country, and heavily promoted to customers as a top Winter Read. It’s a book that’s going to be hard to miss this Autumn!” (Ote Pushkin Pressin tiedotteesta.) Kirjaa myytiinkin Britanniassa varsin hyvin. Suomessa saman teoksen menekki oli olematonta – markkinapeli sattui menemään eri tavalla ja Lumikko ja yhdeksän muuta myi ensimmäisen vuoden aikana 600 kpl.